**Αύξηση του μετοχικού κεφαλαίου της Εταιρείας με την έκδοση έως και 8.000.000 νέων, κοινών, ονομαστικών, μετά δικαιώματος ψήφου μετοχών της Εταιρείας με καταβολή μετρητών και κατάργηση του δικαιώματος προτίμησης των υφιστάμενων μετόχων**

Η **IDEAL** **Holdings** **A.E**. (η «**Εταιρεία**») γνωστοποιεί προς το επενδυτικό κοινό σε συμμόρφωση με την Ενότητα 4 του Κανονισμού του Χρηματιστηρίου Αθηνών, όπως έχει τροποποιηθεί και ισχύει, και τον Κανονισμό (ΕΕ) 596/2014 ότι το Διοικητικό Συμβούλιο της Εταιρείας, στην από 02.06.2025 συνεδρίασή του, κατ’ ενάσκηση της εξουσιοδότησης που του παρασχέθηκε με την απόφαση της 19.09.2024 Έκτακτης Γενικής Συνέλευσης της Εταιρείας, αποφάσισε, μεταξύ άλλων, τα εξής :

* Την αύξηση του μετοχικού κεφαλαίου της Εταιρείας έως ποσού €16.000.000 (η «**Αύξηση**») με την έκδοση έως 8.000.000 νέων, κοινών, ονομαστικών μετά δικαιώματος ψήφου μετοχών με ονομαστική αξία €2,00 της Εταιρείας (οι «**Νέες Μετοχές**») μέσω δημόσιας προσφοράς με αποκλειστικά την τήρηση Η.ΒΙ.Π. (η «**Δημόσια Προσφορά**»), σε ιδιώτες και ειδικούς επενδυτές στην Ελλάδα, και εισαγωγή των νέων μετοχών στο Χρηματιστήριο Αθηνών (η «**Εισαγωγή**» και το «**Χ.Α.**») με καταβολή μετρητών.
* Τη δυνατότητα μερικής κάλυψης της Αύξησης κατ’ αρ. 28 του Ν. 4548/2018.
* Την κατάργηση του δικαιώματος προτίμησης των υφιστάμενων μετόχων, σύμφωνα με τις διατάξεις του αρ. 24 παρ. 1 και του αρ. 27 του Ν. 4548/2018.
* Το δικαίωμα των Νέων Μετοχών στη λήψη μερίσματος και οποιωνδήποτε διανομών πραγματοποιηθούν από την έκδοσή τους και εφεξής, σύμφωνα με την ισχύουσα νομοθεσία, στους δικαιούχους που θα είναι εγγεγραμμένοι στα αρχεία του Συστήματος Άυλων Τίτλων (Σ.Α.Τ.) που διαχειρίζεται η εταιρεία «Ελληνικό Κεντρικό Αποθετήριο Τίτλων Ανώνυμη Εταιρεία» ως δικαιούχοι των σχετικών αξιογράφων κατά την ημέρα προσδιορισμού δικαιούχων όπως θα την έχει ορίσει η απόφαση του αρμόδιου εταιρικού οργάνου.
* Τον καθορισμό εύρους στην τιμή διάθεσης των Νέων Μετοχών, το οποίο θα κυμαίνεται από €5,80 έως και €6,10 ανά Μετοχή (το «**Εύρος Τιμής Διάθεσης**»). Η Τελική Τιμή Διάθεσης των Νέων Μετοχών θα οριστεί εντός του Εύρους Τιμής Διάθεσης μέσω Η.ΒΙ.Π., θα είναι κοινή για όλους τους επενδυτές και θα ανακοινωθεί από την Εταιρεία και θα γνωστοποιηθεί στην Επιτροπή Κεφαλαιαγοράς και το Η.Δ.Τ. του Χ.Α. το αργότερο την επόμενη εργάσιμη ημέρα μετά την ολοκλήρωση της Δημόσιας Προσφοράς.
* Την θέσπιση υπέρ των Υφιστάμενων Μετόχων δικαιώματος κατά προτεραιότητα κατανομής (η «**Κατά Προτεραιότητα Κατανομή**») για μέρος της Αύξησης. Πιο συγκεκριμένα, έως 2.400.000 κοινές, ονομαστικές, μετά δικαιώματος ψήφου μετοχές θα κατανεμηθούν κατά προτεραιότητα στους Υφιστάμενους Μετόχους της Εταιρείας μέχρι ποσοστού 5,20% επί του αριθμού των μετοχών που κατέχουν κατά την Ημερομηνία Καταγραφής για τους σκοπούς της Κατά Προτεραιότητα Κατανομής, ήτοι την 06.06.2025 (οι «**Υφιστάμενοι Μέτοχοι**»). Οι υπόλοιπες τουλάχιστον 5.600.000 κοινές, ονομαστικές, μετά δικαιώματος ψήφου μετοχές θα κατανεμηθούν αναλογικά (pro rata) με βάση την συνολική ζήτηση μεταξύ των νέων επενδυτών, καθώς και των Υφιστάμενων Μετόχων που έχουν εγγραφεί στη Δημόσια Προσφορά για αριθμό Νέων Μετοχών μεγαλύτερο από το ποσοστό που τους αναλογεί από την Κατά Προτεραιότητα Κατανομή.
* Την 3ημερη διάρκεια της Δημόσιας Προσφοράς, ήτοι από την 11.06.20205 έως την 13.06.2025.
* Την τροποποίηση του αρ. 5 του Καταστατικού της Εταιρείας.
* Την έγκριση της Έκθεσης του Διοικητικού Συμβουλίου, σύμφωνα με την παράγραφο 4.1.1 περ.13 του Κανονισμού του Χ.Α., την απόφαση 25 της Διοικούσας Επιτροπής Χρηματιστηριακών Αγορών του Χρηματιστηρίου Αθηνών, το άρθρο 22 παρ. 1 και 2 του ν. 4706/2020 και το άρθρο 27 του Ν. 4548/2018, η οποία θα δημοσιευθεί σύμφωνα με τα προβλεπόμενα στις εν λόγω διατάξεις.
* Tην έγκριση τυχόν προπαρασκευαστικών ενεργειών στις οποίες έχει ήδη προβεί το Διοικητικό Συμβούλιο.
* Tην κατάρτιση του Εγγράφου του Παραρτήματος ΙΧ του Κανονισμού (ΕΕ) 2017/1129, όπως ισχύει (το «Έγγραφο»), το οποίο δεν συνιστά ενημερωτικό δελτίο κατά την έννοια του Κανονισμού (ΕΕ) 2017/1129 («Κανονισμός»)
* Την εξουσιοδότηση μελών του, ώστε να προβούν στις απαραίτητες ενέργειες για την ολοκλήρωση της διαδικασίας της Αύξησης Μετοχικού Κεφαλαίου, τη Δημόσια Προσφορά και την Εισαγωγή.

Η ημερομηνία έναρξης διαπραγμάτευσης των Νέων Μετοχών στο Χ.Α., μετά την ολοκλήρωση της Αύξησης, θα αποφασιστεί από την Εταιρεία και θα γνωστοποιηθεί με νεότερη ανακοίνωση, σύμφωνα με την κείμενη νομοθεσία.

Περαιτέρω πληροφορίες για τις Νέες Μετοχές, την Αύξηση και την διαδικασία συμμετοχής στη Δημόσια Προσφορά και κατανομής των Νέων Μετοχών θα περιλαμβάνονται στο Έγγραφο, το οποίο δεν συνιστά ενημερωτικό δελτίο κατά την έννοια του Κανονισμού και, ως εκ τούτου, δεν θα υποβληθεί σε έλεγχο και έγκριση από την Επιτροπή Κεφαλαιαγοράς, σύμφωνα με το άρθρο 20 του Κανονισμού. Το Έγγραφο έχει συνταχθεί σύμφωνα με το άρθρο 1 παράγραφος 4 εδάφιο (δβ) και άρθρο 1 παράγραφος 5 εδάφιο (βα) του Κανονισμού και τις απαιτήσεις που ορίζονται στο Παράρτημα IX του Κανονισμού.

Η διάθεση του Εγγράφου στο επενδυτικό κοινό θα γνωστοποιηθεί με νεότερη ανακοίνωση.

Για περισσότερες πληροφορίες οι κ.κ. μέτοχοι μπορούν να απευθύνονται στο Τμήμα Εξυπηρέτησης Μετόχων της Εταιρείας στο email ir@idealholdings.gr υπ’ όψιν της κας Κατερίνα Ψηφή, τηλ. 210 5193977, και της κας Λυδίας Πιστιόλα, τηλ. 215 2159610.